Dani Olmo

**Daniel Olmo Carvajal** (lindur më 7 maj 1998) është një futbollist profesionist spanjoll i cili luan si mesfushor-sulmues ose anësor për klubin spanjoll Barcelona dhe kombëtaren spanjolle. 

Olmo është produkt i akademisë së Barcelonës La Masia. Ai debutoi si profesionist në vitin 2015 në Kroaci me Dinamo Zagrebin, me të cilin shënoi 34 gola në 124 ndeshje si dhe fitoi pesë kampionate dhe tre kupa. Në vitin 2020, ai u transferua në Gjermani te RB Leipzig, me të cilin fitoi dy herë Kupën e Gjermanisë si dhe superkupën. Në vitin 2024, Olmo u rikthye te Barcelona.

Olmo ka luajtur mbi 30 ndeshje me ekipet e moshave të Spanjës, duke fituar Kampionatin Evropian 2019 me ekipin nën-21. Ai gjithashtu fitoi medaljen e argjëndit me ekipin nën-23 në Lojërat Olimpike Verore 2020. Olmo bëri debutimin e tij me ekipin e parë në vitin 2019, duke qënë pjesë e ekipit që arriti gjysëm-finalen e Euro 2020. Pas kësaj, ai fitoi UEFA Ligën e Kombeve në vitin 2023 si dhe Euro 2024, ku ishte golashënuesi më i mirë i turnamentit me pesë lojtarë të tjerë.

## Karriera me klube
### Dinamo Zagreb
Olmo u bë pjesë e akademisë së Barcelonës në vitin 2007, duke ardhur nga klubi rival Espanyol. Më 31 korrik 2016, Olmou transferua te Dinamo Zagrebi në një lëvizje surprizë. Ai bëri debutimin e tij me ekipin e parë më 7 shkurt 2015 në fitoren 2–1 kundër Lokomotiva Zagrebit, duke u aktivizuar si zëvëndësues në pjesën e dytë. Më 22 shtator, Olmo shënoi golin e parë si profesionist në fitoren 7–1 kundër Oštrc Zlatar në raundin e parë të Kupës së Kroacisë.

Më 22 gusht 2016, Olmo firmosi një kontratë të re katër-vjeçare. Gjatë sezonit 2016–17, ai ishte protagonist në kupë, ku ekipi i tij arriti në finale; ai shënoi tre gola, përfshirë golin e vetëm të ekipit të tij në humbjen 3–1 kundër Rijekës në finale më 31 maj, në katër ndeshje. Katër ditë më parë, ai kishte shënuar golin e parë në kampionat pikërisht kundër Rijekës në javën e fundit të kampionatit; Dinamo Zagrebi fitoi ndeshjen 5–2.

Më 20 shtator 2018, Olmo asistoi golin e Izet Hajrović si dhe shënoi të katërtin e fitores 4–1 kundër Fenerbahçes në fazën e grupeve të UEFA Ligës së Evropës. Tre muaj më pas, ai u shpall lojtari më i mirë i Kampionatit Kroat për vitin 2018. Ai u gjithashtu u rendit në vendin e 11të për çmimin Golden Boy (lojtari më i mirë nën 21 vjeç) nga *Tuttosport*, duke lënë mbrapa emra si Kylian Mbappé dhe Josip Brekalo.

Më 14 shkurt 2019, Olmo shënoi golin e vetëm të Dinamos në humbjen 2–1 kundër Viktoria Plzeň në raundin e 32-tave të Ligës së Evropës. Më 3 qershor, ai u emërua lojtari i ri më i mirë dhe lojtari më i morë i sezonit 2018–19 të Kampionatit Kroat.

Më 18 shtator 2019, Olmo bëri debutimin e tij në UEFA Ligën e Kampionëve në fitoren 4–0 në shtëpi kundër Atalantës. Goli i tij i parë në këtë kompeticion erdhi më 22 tetor në barazimin 2–2 në transfertë kundër Shakhtar Donetsk. Ai gjithashtu shënoi në humbjen 4–1 kundër Manchester Cityt në ndeshjen e fundit të grupit, të cilën Dinamo e mbylli në vendin e fundit.

### RB Leipzig
Më 25 janar 2020, Olmo u transferua në Gjermani te RB Leipzig, duke firmosur një marrëveshje katër-vjeçare. Ai shënoi golin e parë me klubin në humbjen 3–1 kundër Eintracht Frankfurtit në ndeshjen e raundit të 16-tave të kupës.

Olmo luajti ndeshjen e tij të parë si titullar në barazimin pa gola kundër Bayern München; ai u zëvëndësua nga Patrik Schick në minutën e 69të. Më 13 qershor, ai shënoi një dopietë në fitoren 2–0 kundër 1899 Hoffenheim. Më 13 gusht, Olmo shënoi golin e parë të fitores 2–1 kundër Atlético Madridit në Estádio José Alvalade, duke ndihmuar Leipzigun të kualifikohej në gjysëm-finalen e Ligës së Kampionëve për herë të parë në histori.

Olmo luajti katër ndeshje në kupë gjatë sezonit 2021–22. Ai shënoi në fitoren 2–0 kundër Hansa Rostock në ndeshjen e raundit të 16-tave më 19 janar. Në finale, ai u aktivizua si zëvëndësues në pjesën e dytë në vend të Kevin Kampl në ndeshjen kundër SC Freiburg; dy minuta para mbarimit të kohës shtesë, Olmo pësoi një ndërhyrje brënda zonës nga lojtari kundërshtar Nicolas Höfler, duke shkaktuar protesta te lojtarët e Leipzig, të cilët kërkonin penallti, përfshirë Kampl, i cili i përjashtua me karton të kuq. Ndeshja shkoi te gjuajtjet e penalltive aty ky Leipzig fitoi, me Olmon që shënoi penalltinë e tij. Më 30 korrik, Olmo zëvëndësoi sërisht Kampl dhe shënoi një nga golat e humbjes 5–3 kundër Bayern München në finalen e Superkupës.

Më 12 gusht 2023, Olmo shënoi një tregolësh në fitoren 3–0 kundër Bayern München në Superkupën e Gjermanisë 2023, duke i dhënë Leipzigut një tjetër trofe.

### Barcelona
Më 9 gusht 2024, Olmo u rikthye te Barcelona duke firmosur një kontratë deri në vitin 2030. Klubi pagoi rreth 60 milion € për kartonin e tij.

Olmo bëri debutimin e tij më 27 gusht në ndeshjen kundër Rayo Vallecanos në La Liga. Ai hyri si zëvëndësues në pjesën e dytë dhe shënoi golin e fitores në minutën e 82të. Ai kishte humbur dy ndeshjet e para kundër Valencias dhe Athletic Bilbaos pasi klubi nuk mundi t'a federonte për shkak të problemeve me rrogat. Më 3 nëntor, pasi u rikthye nga dëmtimi, Olmo shënoi një dygolësh në fitoren 3–1 në derbin kundër Espanyolit. Pas kësaj, ai shënoi golin e parë në Ligën e Kampionëve për Barcelonën në fitoren 3–0 kundër Brest.

Pasi Barcelona nuk mundi t'a federonte Olmon dhe Pau Víctor në kohë për vitin 2025, ai kishte mundësi të negocionte me çdo klub si lojtar i lirë. Disa ditë më pas, Këshilli i Lartë i Sporteve në Spanjë miratoi federimin e Olmos dhe Víctor më 8 janar, duke bërë që të dy lojtarët të ishin të disponueshëm për të luajtur në të gjitha kompeticionet.

## Karriera ndërkombëtare
### Të rinjtë
Olmo ishte pjesë e ekipit nën-17 në UEFA Kampionatin Evropian 2015 që u zhvillua në Bullgari. Spanja u eliminua në çerek-finale nga Gjermania pas gjuajtjeve të penalltive, pavarësisht se Olmo shënoi në tentativën e tij. Më 19 maj 2015, në ndeshjen play-off që do të vendoste ekipin që do të kualifikohej në Kupën e Botës, Spanja u eliminua me penallti nga Anglia; këtë herë penalltia e Olmos u prit nga Will Huffer.

Në fundin e vitit 2017, drejtori sportiv i Dinamo Zagrebit Tomislav Svetina tha se klubi po punonte që t'i siguronte Olmos pasaportën kroate për të luajtur me Kroacinë. Megjithatë, në tetor 2018, Olmo bëri debutimin e tij me ekipin nën-21 të Spanjës.

Olmo ishte pjesë e ekipit nën-21 që fitoi UEFA Kampionatin Evropian 2019 në Itali dhe San Marino. Ai ishte një nga protagonistët kryesor të ekipit, duke shënuar tre gola dhe një asist në katër ndeshje. Në finalen kundër Gjermanisë më 30 qershor, Olmo shënoi golin e dytë të ekipit të tij si dhe u shpall lojtari i ndeshjes.

### Ekipi i parë
Olmo u ftua për herë të parë në ekipin e parë në nëntor 2019 për ndeshjet kualifikuese të Euro 2020 kundër Maltës dhe Rumanisë, me Spanjën që e kishte siguruar kualifikimin në turnament. Ai debutoi në fitoren 7–0 kundër Maltës më 15 nëntor, duke hyrë si zëvëndësues në minutën e 66të; ai shënoi tre minuta më vonë. Një tjetër golashënues ishte debutuesi tjetër Pau Torres; kjo ishte hera e parë pas 30 vitesh që dy debutues shënojnë për Spanjën.

Më 24 maj 2021, Olmo ishte pjesë e listës me 23 lojtarë të trajnerit Luis Enrique për UEFA Euro 2020. Në ndeshjen e raundit të 16-tave kundër Kroacisë, Olmo asistoi golat e Álvaro Moratës dhe Mikel Oyarzabal me Spanjën që fitoi 5–3. Më 2 korrik, Olmo shënoi me penallti në fitoren 3–1 nga gjuajtjet e penalltive kundër Zvicrës në çerek-finale. Katër ditë më pas, në ndeshjen gjysëm-finale kundër Italisë, Olmo sërisht asistoi golin e Moratës; ndeshja shkoi sërisht në gjuajtjet e penalltive ku këtë herë Olmo nuk shënoi, me Spanjën që u eliminua me rezultatin 4–2.

Më 29 qershor 2021, Olmo u zgjodh nga trajneri Luis de la Fuente në listën me 22 lojtarë për Lojërat Olimpike Verore 2020. Gjatë turnamentit, Olmo shënoi në barazimin 1–1 kundër Argjentinës në ndeshjen e fundit të grupit C. Ai gjithashtu shënoi dhe asistoi në 5–2 në kohën shtesë kundër Bregut të Fildishtë në çerek-finale. Olmo luajti si titullar në finale ku Spanja u mposht me rezultatin 2–1 nga Brazili.

Më 11 nëntor 2022, Olmo mori ftesën për të luajtur në FIFA Kupën e Botës 2022. Në debutimin e tij në këtë kompeticion, ai shënoi golin e parë dhe asistoi të shtatin në fitoren 7–0 kundër Kosta Rikës në ndeshjen hapëse të grupit; kjo ishte fitorja më e madhe e Spanjës në një Kupë Bote. Ai gjithashtu luajti në barazimin 1–1 kundër Gjermanisë dhe humbjes 2–1 kundër Japonisë. Spanja u eliminua në raundin e 16-tave nga Maroku 3–0 me penallti pas koha e rregullt dhe shtesa u mbyllën në barazim pa gola, një ndeshje të cilën Olmo e nisi si titullar.

Dy vite më pas, Olmo u përfshi në ekipin që do të luante në Euro 2024. Ai shënoi golin e parë në turnament në suksesin 4–1 kundër Gjeorgjisë në raundin e 16-tave. Ai ishte protagonist edhe në ndeshjen çerek-finale kundër Gjermanisë, duke shënuar dhe asistuar. Spanja fitoi ndeshjen 2–1 pas kohës shtesë kurse Olmo u shpall lojtari i ndeshjes. Goli i tij i tretë në turnament erdhi në fitoren 2–1 në gjysëm-finale kundër Francës. Në finalen e madhe kundër Anglisë, Olmo ishte vendimtar për ekipin e tij në minutën e 90të duke larguar topin nga vija fatale e portës së tij. Spanja mposhti Anglinë 2–1 dhe u shpall kampion për herë të katërt. Ai fitoi Këpucën e Artë si golashënuesi më i mirë i turnamentit sëbashku me pesë lojtarë të tjerë.

## Profili i lojtarit
Olmo është një lojtar i shkathët dhe teknik i cili është i aftë të mbulojë disa pozicione në sulm. Pozicioni i tij parësor është mesfushor-sulmues, por ai mund të luajë në të dyja krahët e sulmit. Olmo dallohet për shpejtësinë e tij, teknikën, driblimet dhe kontrollin e topit, të cilat e bëjnë atë një lojtar efikas në duelet një-kundër-një. Ai gjithashtu dallohet për kontributin e tij në ndërtimin e lojës dhe në mbrojtje. Në vitin 2015, Olmo ishte në listën e *The Guardian* të 50 lojtarëve më të mirë të lindur në vitin 1998, kurse në vitin 2019 u përfshi nga UEFA në listën e 50 lojtarëve më premtues të sezonit 2019–20.

## Jeta personale
Babai i Olmos, Miquel, ishte një futbollist profesionist i cili luajti si sulmues në kategoritë e ulta të futbollit spanjoll. Vëllai i tij i madh Carlos është gjithashtu një futbollist i cili luan si mbrojtës; ai shpenzoi disa vite në Kroaci, duke luajtur me rezervat e Dinamo Zagrebit si dhe me Lokomotiva Zagrebin. Olmo flet rrjedhëm gjuhën spanjolle, angleze, katalaneze, gjermane dhe kroate.

## Statistikat e karrierës
### Klube
### Kombëtarja
#### Golat me kombëtaren
**Spanja nën-23**
*Lojërat Olimpike Verore medalje e argjendë: 2020
* UEFA Liga e Kombeve: 2022–23

### Personale
*Ekipi i Turnamentit i UEFA Kampionatit Evropian nën-21: 2019
*Zbulimi i Sezonit i UEFA Ligës së Kampionëve: 2019
*Lojtari i Vitit i Prva HNL: 2018
*Trophy Footballer – Lojtari nën-21 i Vitit i Prva HNL: 2019
*Golashënuesi më i mirë i UEFA Kampionatit Evropian: 2024
*Ekipi i Turnamentit i UEFA Kampionatit Evropian: 2024

## Referime
## Lidhje të jashtme
* Profili te uebfaqja e FC Barcelonës
* Profili te Federata Mbretërore Spanjolle e Futbollit
*Dani Olmo – Rekordi në kompeticionet e UEFA-s